Над 3500 дка са залесени на територията на Северноцентралното държавно предприятие през 2016 г.
600 000 фиданки са произведени в разсадниците на предприятието

600 хиляди броя фиданки са произведени през 2016 г. в разсадниците на Северноцентралното държавно предприятие /СЦДП/ - Габрово. В това число са 151 000 бр. топола, 380 хиляди броя широколистни фиданки – цер, благун, зимен дъб, летен дъб, липа, планински и полски ясен, обикновен явор и чер орех, а също 69 000 бр. иглолистни дръвчета – чер бор, обикновен смърч, бяла ела. 
Разсадниците на предприятието се намират в Русе, Разград, Силистра, Свищов и великотърновското село Джулюница. Произведените фиданки покриват изцяло нуждите на предприятието от посадъчен материал за залесяване, както и заявките на други организации.
Общо 3 548 дка са били залесени от СЦДП през миналата година. Залесителни дейности са извършени в обхвата на всички териториални поделения на предприятието, което стопанисва държавните горски територии в областите Габрово, В. Търново, Русе, Силистра и Разград. 
[bookmark: _GoBack]На територията на ДЛС „Болярка“ - В. Търново залесяването е в обем на 304 дка, в обхвата на ДГС „Буйновци“ – 30 дка, за ДГС – Габрово са залесени 56 дка, на територията на горнооряховското горско стопанство – 11 дка, за ДГС – Елена новозалесените площи са 40 дка, за Плачковци – 73 дка, в ДЛС „Росица“ това са 24 дка, в ДГС Свищов – 402 дка, в обхвата на горско стопанство Севлиево – 30 дка, за ДГС Бяла - 696 дка, ДГС „Дунав“ Русе - 1030 дка, за „Каракуз“ Дулово – 100 дка, на територии на стопанството в Разград – 83 дка, в обхвата на „Сеслав“ Кубрат - 100 дка, Силистра - 210 дка, Тутракан - 359 дка. Залесяванията са с топола, цер, летен и зимен дъб, планински и полски ясен, обикновен явор, чер бор, обикновен смърч.
Общо 215 квадратни метра противоерозионни съоръжения /клеонажи/за укрепяване са направени в държавните горски територии през 2016 г. Създадени са нови и са поддържани стари 138 034 метра противопожарни ивици и 35 530 метра лесокултурни прегради.
